SL Uradni list Evropske unije C 233/16

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2008/C 233/08)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„ANDRUTY KALISKIE“

ES št.: PL-PGI-005-0526-6.3.2006

ZGO ( X ) ZOP ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministerstwo Rolnictwa i Rozwoju Wsi Naslov: ul. Wspólna 30 PL-00-930 Warszawa Tel.: (48-22) 623 27 07 Faks: (48-22) 623 25 03 E-mail: jakub.jasinski@minrol.gov.pl

2. Vlagatelj:

Naziv: Lokalna Organizacja Turystyczna Ziemi Kaliskiej Naslov: al. Wojska Polskiego 185 PL-62-80 Kalisz Tel.: (48-62) 764 55 88 Faks: (48-62) 764 55 99 E-mail: eliza@aleksander.pl Sestava: Proizvajalci/predelovalci ( X ) drugo ( X )

3. Vrsta proizvoda:

Skupina 2.4 – Kruh, fino pecivo, slaščice in drugi pekovski izdelki

4. Specifikacija:

(Povzetek zahtev v skladu s členom 4(2) Uredbe (ES) št. 510/2006)

4.1 Naziv: „Andruty kaliskie“.

4.2 Opis: Okrogli, tanki vaflji s pravilnimi robovi in rahlo svetlečo, gladko površino, neenake barve, 15 do 17 cm premera in od 0,8 do 1,5 cm debeline. So svetlo krem do popolnoma slamnate ali zlato rjave barve. So rahlo sladkega okusa, rahli, hrustljavi, suhi in gladki.

4.3 Geografsko območje: znotraj upravnih meja mesta Kalisz, okrožja Kalisz, Velikopoljskega vojvodstva, Poljske.

4.4 Dokazilo o poreklu: Sistem označevanja etiket omogoča točni nadzor nad številom vafljev iz Kalisza na trgu. Vsak proizvajalec mora vpisati svoje podatke na določeno mesto na etiketi v skladu z obstoječo zakonodajo.

V pripravljalni fazi in med proizvodnjo mora vsak proizvajalec voditi evidenco v skladu s to specifikacijo. Nadzorni organ lahko ob vsakem času dostopa do evidence in izvaja preverjanja.

4.5 Metoda pridobivanja: 1. faza – Pripravijo se naslednje količine sestavin: 10 l vode, 470–1 000 g sladkorja, 5–6 kg pšenične moke, 150–200 ml repičnega olja.

2. faza – Sestavine se previdno zmešajo, da se dobi homogeno, debelo in gladko testo. Testo mora počivati najmanj 30 minut.

3. faza – Pekač za vaflje se segreje na temperaturo okoli 180 °C. Temperatura ne sme preseči 220 °C.

4. faza – Kos testa se položi na vročo, pomaščeno, spodnjo ploščo pekača. Obe plošči se stisneta skupaj.

5. faza – Ko so vaflji pečeni (po 30 do 45 sekundah, odvisno od temperature plošč), se pekač odpre z dvigom zgornje plošče. Vaflji morajo ostati na spodnji plošči. Pečeni vaflji se zložijo na kup; vsi neustrezni se zavržejo.

6. faza – Robovi zloženih vafljev se porežejo z nožem ali pilo, da se dobi okrogla oblika. Vaflji s priloženim trakom ali etiketo se takoj po pečenju zapakirajo v hermetično zaprte polipropilenske vrečke. Vrečke se lahko zapakirajo v majhne škatle ali ovojnice. V takih primerih trak ali etiketa nista obvezna. Te vrečke, ovojnice in škatle se uporabljajo za posamezne zavitke. Število vafljev je navedeno na posameznem zavitku. Velike kartonaste škatle se uporabljajo za skupne zavitke. Pakiranje se opravi ročno.

Zaradi krhkosti in občutljivosti proizvodov na vlago (visoke higroskopičnosti) ter da se zagotovi sledljivost proizvodu, ga je treba zapakirati na kraju proizvodnje.

4.6 Povezava: Povezava proizvoda z regijo temelji na njegovem slovesu; vaflji se proizvajajo v tej regiji že od sredine 19. stoletja. Mesto Kalisz z najstarejšimi pisnimi zapisi na Poljskem je postalo talilni lonec različnih narodnosti in kultur že v srednjem veku. Pričevanja kažejo, da so bili vaflji iz Kalisza proizvod večkulturnega okolja in pričajo o kulinaričnih navadah in običajih različnih etničnih in verskih skupin, ki so v tem mestu živele stoletja.

Tradicija izdelave vafljev iz Kalisza zavzema pomemben del v zgodovini mesta. Izvor proizvoda pa se je izgubil v bogati zgodovini Kalisza. Tudi etimološki izvor imena je nejasen. Vse, kar je znano, je, da se je naziv za proizvod uporabljal že v 18. stoletju. Po mnenju poljskega zgodovinarja Zygmunta Glogerja so vaflje servirali za desert v 18. stoletju. Naslednji zapis o tem posebnem proizvodu sega v sredino 19. stoletja.

Obstajajo številni dokazi o tem, da naj bi se proizvodnja vafljev iz Kalisza začela okoli leta 1850, ko se je začel oblikovati srednji razred in ko je mesto doseglo določeno raven blaginje. Nedeljski sprehodi ob reki Prosna so postali navada celih družin. V tem času so trgovci začeli s prodajo vafljev sprehajalcem. O tem priča ustno izročilo, ki se je prenašalo z družinami proizvajalcev in potomcev kupcev. Specialitete iz Kalisza se spominjajo tudi meščani in je ovekovečena na fotografijah in v zapiskih.

Izdelava vafljev je bila enostavna in se je lahko izvajala ob upoštevanju osnovnih pogojev, če je trgovec poznal recept in imel pravo opremo. Izdelovali so se v pekarnah, hišah, na podeželskih posestvih in v mnogih trgovinah. Prodajali so se prav tako v teh prostorih, čeprav je bil zdaleč najpomembnejši kraj vedno mestni park.

Pekači za vaflje iz Kalisza iz 19. stoletja so najbolj očiten dokaz te tradicije. Mnogo teh ohranjenih pekačev priča o predelavah ali popravilih. Najprej so jih izdelovali kovači in pozneje tudi lokalni rokodelci (npr. ključavničarji). Dve okrogli, gladki železni plošči je povezoval tečaj.

V kolektivnem spominu so vaflji simbol mesta, tako kot mestni grb in mestna hiša. Zato ni presenetljivo, da izseljenci po svetu iz Kalisza, ki se z nostalgijo spominjajo doma in mladosti, pogosto prosijo, da se jim pošljejo vaflji.

Izrazit sloves vafljev iz Kalisza potrjujejo tudi številne nagrade, npr. 1. nagrada na državnem kulinaričnem tekmovanju „Nasze Kulinarne Dziedzictwo“ leta 2004, 1. mesto na regionalnem živilskem sejmu (leta 2005) „Wielkopolska Gala Produktów Regionalnych i Tradycyjnych“ in nagrada „Perły“ za regionalne in tradicionalne proizvode (leta 2005), ki se podeljuje vsako leto na mednarodnem sejmu „Polagra farm“ („Farma“).

4.7 Nadzorni organ:

Naziv: Główny Inspektorat Jakości Handlowej Artykułów Rolno-Spożywczych Naslov: ul. Wspólna 30 PL-00-930 Warszawa Tel.: (48-22) 623 29 01 Faks: (48-22) 623 20 99 E-mail: —

4.8 Označevanje: Turistični urad za območje Kalisz (Lokalna Organizacja Turystyczna Ziemi Kaliskiej) je oblikoval posebno embalažo: trak, etikete, ovojnice in škatle. Zavitki se izdelujejo na osrednjem mestu pod nadzorom krajevnega turističnega urada, ki ima evidenco o vseh pakiranjih, navedenih v vlogi, in razdeljuje te zavitke. Postopek razdeljevanja ne sme biti diskriminacijski do nobenega proizvajalca, ki izdeluje vaflje v skladu s to specifikacijo.

(1) UL L 93, 31.3.2006, str. 12.